ai4bharat/Pralekha huggingface dataset:
|
தேர்தல் ஆணையம்
|
இந்திய தேர்தல் ஆணையத்தின் அறிக்கை
ஜம்மு காஷ்மீர் துணைநிலை ஆளுநர் திரு. ஜி.சி.முர்முவை மேற்கோள் காட்டி, ‘’தொகுதி வரையறைக்குப் பின்னர் ஜம்மு காஷ்மீரில் தேர்தல்’’ என தி டிரிபியூன் இதழில் இன்று, அதாவது ஜூலை 28, 2020 செய்தி வெளியானது. இதேபோன்ற துணைநிலை ஆளுநரின் அறிக்கைகள் முன்பும், 18.11.2019 தேதியிட்ட தி ஹிந்து நாளிதழ்; 14.11.2019 நியூஸ்18 ; 26.6.2020 தேதியிட்ட இந்துஸ்தான் டைம்ஸ் ; 28.7.2020 எக்கானாமிக் டைம்ஸ்  ஆகியவற்றில் வெளியாகியிருந்தது. இதுபோன்ற அறிக்கைகளுக்கு இந்திய தேர்தல் ஆணையம் ஆட்சேபம் தெரிவித்துள்ளது. தேர்தல் நேரம் உள்ளிட்ட அரசியல் சாசன விஷயங்கள் முற்றிலும் இந்திய தேர்தல் ஆணையத்தின் வரம்புக்கு உட்பட்டது என துணைநிலை ஆளுநருக்கு நினைவூட்ட விரும்புவதாக அது கூறியுள்ளது. தேர்தல் தேதியை நிர்ணயிப்பதற்கு முன்பாக, தேர்தல் நடத்தும் இடத்தின் சூழல், வானிலை, பிராந்திய, உள்ளூர் திருவிழாக்களால் ஏற்படும் பிரச்சினைகள் உள்ளிட்ட அனைத்து பொருத்தமான அம்சங்களையும் ஆணையம் கவனத்தில் கொள்ளும். உதாரணத்துக்கு, தற்போதைய நிலையில், கோவிட்-19 தொற்றுப் பரவல், புதிய கோணத்தில் பரிசீலனை செய்ய வேண்டிய கட்டாயத்தை ஏற்படுத்தியுள்ளது. இப்போதைய நிலையில், தொகுதி வரையறை விஷயமும் முடிவெடுப்பதில் முக்கிய அம்சமாக இருக்கும். இதேபோல, மத்தியக் காவல் படைகளை அனுப்புவதற்கான போக்குவரத்துக்கு ரயில் பெட்டிகள் மற்றும் படைகளின் தயார் நிலை ஆகியவையும் முக்கிய அம்சங்களாகும். சம்பந்தப்பட்ட அனைவருடனும் உரிய ஆலோசனைகள் மேற்கொண்டு, விரிவாக மதிப்பீடு செய்த பின்னரே, மூத்த அதிகாரிகள் பல்வேறு விஷயங்களை கவனத்தில் கொள்வார்கள். தேர்தல் நடைபெறவுள்ள மாநிலத்துக்கு தேர்தல் ஆணையம் பயணம் மேற்கொண்டு, சம்பந்தப்பட்ட அனைத்து பிரிவினருடனும் விரிவான ஆலோசனைகளை நடத்தும். தேர்தல் ஆணையத்தின் அரசியல் சாசன உரிமையில் தலையிடுவதற்கு ஒப்பானது என்பதால், தேர்தல் ஆணையம் தவிர பிற அதிகார அமைப்புகள், இதுபோன்ற அறிக்கைகளை வெளியிடுவதைத் தவிர்ப்பது முறையாக இருக்கும் .
ரெயில்வே அமைச்சகம்
ரயில்வே ஊழியர்கள் ஆன்லைன் மூலம் பாஸ் எடுக்கவும் பயணச் சீட்டு பதிவுச் செய்யவும் ஹெச்.ஆர்.எம்.எஸ்-இன் கீழ் கிரிஸ் உருவாக்கியுள்ள இ-பாஸ் தொகுப்பை ரயில்வே வாரியத் தலைவர் வெளியிட்டார்
கிரிஸ் உருவாக்கியுள்ள மனிதவள நிர்வாக அமைப்பின்  மின்னணுத் தொகுப்பை ரயில்வே வாரியத் தலைவர் காணொளிக் காட்சி மூலம் தொடங்கி வைத்தார். இந்த நிகழ்ச்சியில் ரயில்வேயின் நிதிஆணையர், வாரியத்தின் அனைத்து உறுப்பினர்கள், ஐ.ஆர்.சி.டி.சியின் தலைமை நிர்வாக இயக்குநர், கிரிஸ் அமைப்பின் பொது மேலாளர், அனைத்து பொதுமேலாளர்கள், பி.சி.பி.ஓ.எஸ், பி.சி.சி.எம்.எஸ், பி.எஃப்.ஏ-க்கள் மற்றும் ரெயில்வே கோட்ட மேலாளர்கள்  கலந்து கொண்டனர்.
தலைமை இயக்குநர் , இ-பாஸ் தொகுப்பின் பல்வேறு அம்சங்கள் குறித்து எடுத்துரைத்ததோடு படிப்படியாக அதனைச் செயல்படுத்தும் நடைமுறை குறித்தும் விளக்கினார்.
இந்திய ரயில்வேயில் பாஸ் வழங்குகின்ற செயல்முறையானது பெரும்பாலும் ஊழியர்களால்தான் மேற்கொள்ளப்படும். ரயில்வே ஊழியர்களுக்கு பாஸ் மீதான பயணச்சீட்டுப் பதிவை இணையத்தின் வழியாக மேற்கொள்ளும் வசதி இல்லை.
ஹெச்.ஆர்.எம்.எஸ் திட்டத்தின் கீழ் கிரிஸ் இந்த மின்னணுத் தொகுப்பை உருவாக்கி உள்ளது. இது படிப்படியாக இந்திய ரயில்வேயில் நடைமுறைப்படுத்தப்படும். இந்த வசதி நடைமுறைப்படுத்தப்படும் போது ரயில்வே ஊழியர் பாஸ் பெறுவதற்காக விண்ணப்பிப்பதற்கு அலுவலகத்திற்கு வர வேண்டிய தேவை இல்லை மற்றும் பாஸ் பெறுவதற்காக காத்திருக்க வேண்டிய தேவையும் இல்லை. ஊழியர் பாஸுக்கான விண்ணப்பத்தை எங்கிருந்து வேண்டுமென்றாலும் ஆன்லைன் மூலம் சமர்ப்பித்து ஆன்லைன் மூலமாகவே பாஸை உருவாக்கிக் கொள்ளலாம். இந்த பாஸுக்காக விண்ணப்பிப்பது மற்றும் பாஸை உருவாக்குகின்ற செயல்முறைகளை கைபேசியிலிருந்து மேற்கொள்ளலாம். பாஸ் மீது பயணச் சீட்டுப் பதிவு செய்வதை தற்போது பி.ஆர்.எஸ் / யு.டி.எஸ் கவுண்டரில்  பதிவு செய்யும் வசதியோடு கூடுதலாக ஐ.ஆர்.சி.டி.சி-யின் வலைத்தளத்திலும் இணையம் வழியாக மேற்கொள்ளலாம். இந்த வசதியின் மூலம் ரயில்வே ஊழியர்கள் சிரமமில்லாமல் தங்களது பாஸை பயன்படுத்திக் கொள்ள முடியும். அதேபோன்று பாஸ் வழங்குவதில் சம்பந்தப்பட்டுள்ள அனைத்து அலுவலகர்களும் சிரமமில்லாமல் ஒரே நேரத்தில் பணி செய்வதற்கும் இது உதவும்.
ஹெச்.ஆர்.எம்.எஸ் செயல்திட்டம் என்பது இந்திய ரயில்வேயில் ஹெச்.ஆர் நடைமுறைகளை முழுமையாக டிஜிட்டல் மயமாக்கும் ஒரு விரிவான திட்டமாகும். ஹெச்.ஆர்.எம்.எஸ்சில் மொத்தமாக 21 தொகுப்புகள் திட்டமிடப்பட்டு உள்ளன. கடந்த ஆண்டு தொடங்கப்பட்ட ஹெச்.ஆர்.எம்.எஸ்-சின் எம்ப்ளாயி மாஸ்டர் மற்றும் இ-சர்வீஸ் ஆவணத் தொகுப்புகளில் 97 சதவிகித ரயில்வே ஊழியர்களின் அடிப்படை தகவல் தரவுகள் பதிவு செய்யப்பட்டுள்ளன.
-----
(
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 148.67 கோடியைக் கடந்தது
நாட்டில் கடந்த 24 மணி நேரத்தில் 91 லட்சத்துக்கும் நெருக்கமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 148.67 கோடியைக்  கடந்தது. 1,59,06,137 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 19,206 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,43,41,009 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 97.81% சதவீதமாக உள்ளது. இது கடந்த மார்ச் 2020க்கு பிறகு அதிக அளவாகும். கடந்த 24 மணி நேரத்தில் 90,928 பேர் பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 2,85,401 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.81% சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 14,13,030 கொவிட் பரிசோதனைகள் செய்யப்பட்டன. இதுவரை சுமார் 68.53 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று 3.47% சதவீதமாக உள்ளது. தினசரித் தொற்று விகிதம் 6.43%.சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1787863
(Visitor Counter : 188
குடியரசுத் தலைவர் செயலகம்
எச்பிடியு போன்ற கல்வி நிறுவனங்கள் தங்களின் மாணவர்களிடம் புதிய கண்டுபிடிப்பு மற்றும் தொழில் முனைவோர் உணர்வை ஏற்படுத்த வேண்டும்: குடியரசுத் தலைவர் கோவிந்த்
புதுதில்லி, நவம்பர் 25, 2021
எச்பிடியு போன்ற கல்வி நிறுவனங்கள் தங்களின் மாணவர்களிடம் புதிய கண்டுபிடிப்பு மற்றும் தொழில் முனைவோர் உணர்வை ஏற்படுத்த வேண்டும் என்று குடியரசுத் தலைவர் திரு ராம் நாத் கோவிந்த் தெரிவித்துள்ளார். கான்பூரில் உள்ள ஹர்கோர்ட் பட்லர் தொழில்நுட்பப் பல்கலைக்கழகத்தின்  நூற்றாண்டு விழாவில் இன்று  அவர் உரையாற்றினார்.
எண்ணெய், வண்ணப்பூச்சு, நெகிழி, உணவுத் தொழில்நுட்பங்கள் போன்ற துறைகளில் இதன் பங்களிப்புக்காக எச்பிடியு அங்கீகரிக்கப்பட்டுள்ளது என்று குடியரசுத் தலைவர் கூறினார். 20-ஆம் நூற்றாண்டு தொடக்கத்திலிருந்து இந்தியாவில் உருவாகியிருக்கும் தொழில் துறை மேம்பாட்டோடு இணைந்தது என்பது இந்த நிறுவனத்தின் புகழ்மிக்க வரலாறாகும். 'கிழக்குப்பகுதியின் மான்செஸ்டர்’ ‘உலகின் தோல் நரகம்’, 'தொழில் துறை குவி மையம்’ என்று புகழப்படும் கான்பூரின் பின்னணியில் தொழில்நுட்பம் மற்றும் மனித வளத்தை வழங்கியதில் எச்பிடியு முக்கியமானதாக விளங்கியுள்ளது.
இந்தியாவில் புதிய கண்டுபிடிப்பு மற்றும் தொழில்நுட்ப வளர்ச்சியின் அவசியத்தை வலியுறுத்திய குடியரசுத் தலைவர், புதிய கண்டுபிடிப்புக்கும், புதிய தொழில்நுட்பத்திற்கும், முன்னுரிமை வழங்கும் நாடுகள் மட்டுமே உலகில் முன்னணியில் இருப்பதாகவும், தொடர்ந்து தங்களின் குடிமக்களை எதிர்கால சவால்களை எதிர்கொள்ளும் திறன் உள்ளவர்களாக மாற்றுவதாகவும் கூறினார். நமது நாடு தொழில்நுட்பத்துறையில் தமது நம்பகத்தன்மையை அதிகரித்துக் கொண்டுள்ளது என்றாலும், நாம் செல்ல வேண்டிய தூரம் இன்னும் நெடியது என்று அவர் குறிப்பிட்டார். இந்தச் சூழலில் எச்பிடியு போன்ற கல்வி நிறுவனங்களின் பங்கு முக்கியத்துவம் பெறுகிறது என்று குடியரசுத் தலைவர் தெரிவித்தார்.
தொழில்நுட்பக் கல்வியில் மாணவியரின் பங்கேற்பு மிகவும் குறைவாக இருக்கிறது என்று கூறிய திரு ராம் நாத் கோவிந்த், தொழில்நுட்பக் கல்வியில் மேலும் மேலும் கூடுதலாக மாணவியரைப் பயிலச் செய்வது காலத்தின் தேவையாகும் என்றும் இது மகளிருக்கு அதிகாரம் அளித்தலை அதிகப்படுத்தும் என்றும் அவர் கூறினார்.
------
((Visitor Counter : 165
பிரதமர் அலுவலகம்
ஜெர்மனியின் முனிச் நகரில் இந்திய வம்சாவளியினர் இடையே பிரதமர் ஆற்றிய உரை
வணக்கம்!
எப்படி இருக்கிறீர்கள்!
உங்களில் பலர் நீண்ட தூரத்தில் இருந்து பயணம் செய்து இங்கு வந்திருக்கிறீர்கள் என்று நான் கூறுகிறேன். இந்தியாவின் கலாச்சாரம், ஒற்றுமை, சகோதரத்துவம் ஆகியவற்றை உங்கள் அனைவரிடமும் என்னால் பார்க்க முடிகிறது. இந்த அன்பை என்னால் மறக்க முடியாது. உங்கள் அன்பு, ஆர்வம், உற்சாகத்தை செய்திகளில் பார்த்து இந்திய மக்கள் மிகவும் பெருமைப்படுவார்கள் என்று நான் நம்புகிறேன்.
நண்பர்களே,
இந்த நாள் மற்றொரு காரணத்திற்காகவும் அறியப்படுகிறது. இன்று ஜூன் 26. ஒவ்வொரு இந்தியனின் டிஎன்ஏவில் இடம்பிடித்திருக்கும் நமது பெருமையான ஜனநாயகத்தை பணயக்கைதியாக வைத்து நசுக்க 47 ஆண்டுகளுக்கு முன்பு முயற்சி மேற்கொள்ளப்பட்டது. எமர்ஜென்சி காலம் இந்தியாவின் துடிப்பான ஜனநாயக வரலாற்றில் ஒரு இருண்ட புள்ளி போன்றது.
ஜனநாயகத்தை அழிக்கக்கூடிய அனைத்து சதிகளையும் இந்திய மக்கள் ஜனநாயக வழியிலேயே பதில் அளித்தனர். இந்தியர்கள் நாம் எங்கு வாழ்ந்தாலும் நமது ஜனநாயகத்தில் பெருமை கொள்கிறோம்.
இந்தியாவின் ஒவ்வொரு கிராமமும் திறந்தவெளி இல்லாத கழிப்பிடமாக மாறியுள்ளது. இன்று இந்தியாவின் அனைத்து கிராமங்களிலும் மின்சார வசதியுள்ளது. இன்று இந்தியாவில் உள்ள ஒவ்வொரு கிராமமும் சாலை மூலம் இணைக்கப்பட்டுள்ளது. இன்று இந்தியாவில் 99%க்கும் அதிகமான மக்கள் சமையலுக்கு எரிவாயு இணைப்பு பெற்றுள்ளனர். இன்று இந்தியாவில் உள்ள ஒவ்வொரு குடும்பமும் வங்கித்துறையுடன் இணைக்கப்பட்டுள்ளது. இன்று இந்தியாவின் உள்ள ஒவ்வொரு ஏழைக்கும் ஐந்து லட்சம் ரூபாய் மதிப்பிலான இலவச சிகிச்சை அளிக்கப்படுகிறது.
கொரோனா பாதிப்பு காலத்தில் இருந்து கடந்த இரண்டு ஆண்டுகளாக 80 கோடி ஏழைகளுக்கு இலவச உணவு தானியங்களை இந்தியா உறுதி செய்துள்ளது. மேலும், இந்தியாவில் பத்து நாட்களுக்கு ஒருமுறை சராசரியாக ஒரு யூனிகார்ன் உருவாகிறது. இன்று ஒவ்வொரு மாதமும் சராசரியாக 5,000 காப்புரிமைகள் இந்தியாவில் தாக்கல் செய்யப்படுகின்றன. இன்று ஒவ்வொரு மாதமும் சராசரியாக 500க்கும் மேற்பட்ட நவீன ரயில் பெட்டிகளை இந்தியா தயாரித்து வருகிறது. இந்தியாவில் ஒவ்வொரு மாதமும் சராசரியாக 18 லட்சம் வீடுகளுக்கு குழாய் மூலம் தண்ணீர் விநியோகம் செய்யப்பட்டு வருகிறது.
நண்பர்களே,
கடந்த வரும் 111 பில்லியன் டாலர் மதிப்பிலான பொறியியல் சரக்குகளை இந்தியா ஏற்றுமதி செய்துள்ளது. பருத்தி மற்றும் கைத்தறி பொருட்களின் ஏற்றுமதியும் 55 சதவீதம் அதிகரித்துள்ளது. உற்பத்தியை அதிகரிக்க, 2 லட்சம் கோடி ரூபாய் அளவிற்கு உற்பத்தியுடன் இணைந்த ஊக்கத்தொகை திட்டத்தை அரசு தொடங்கியுள்ளது. அதே நேரத்தில் அந்நிய நேரடி முதலீடும் புதிய சாதனை படைத்துள்ளது.
நண்பர்களே,
2014-ம் ஆண்டுவரை இந்தியாவில் திறந்தவெளி கழிப்பறை என்பது பெரிய பிரச்சனையாக இருந்தது. ஆனால் தற்போது 10 கோடிக்கும் மேற்பட்ட கழிப்பறைகளை கட்டியுள்ளோம். இந்திய மக்கள் தங்களுடைய பணம் நேர்மையாக செலவிடப்படுகிறது என்று நம்பிக்கையுடன் உள்ளனர்.
நண்பர்களே,
இந்தியாவின் வெற்றிக்கு நீங்கள் தூதர்களாக விளங்குவதுடன், நீங்களும் ஒரு இந்தியாவின் வெற்றிக்கதை என்று கூறுகிறேன்.
நண்பர்களே!
உங்களுடைய அன்பு மற்றும் ஆசிர்வாதத்திற்கும் இந்த சிறப்பான நிகழ்ச்சியை ஏற்பாடு செய்ததற்காகவும் நான் பாராட்டு தெரிவித்து கொள்கிறேன்.
பாரத் மாதாகி ஜெய்!
பாரத் மாதாகி ஜெய்!
பாரத் மாதாகி ஜெய்!
உள்துறை அமைச்சகம்
இன்று பட்டயக் கணக்காளர்கள் நாளையொட்டி அனைத்து பட்டயக் கணக்காளர்களுக்கும் மத்திய உள்துறை அமைச்சர் திரு அமித் ஷா ட்விட்டரில் வாழ்த்து
இன்று பட்டயக் கணக்காளர்கள் நாளையொட்டி, மத்திய உள்துறை அமைச்சர் திரு அமித் ஷா பகிர்ந்துள்ள ட்விட்டர் பதிவில், அனைத்து பட்டயக் கணக்காளர்களுக்கும் வாழ்த்துத் தெரிவித்துள்ளார்.
“நாட்டை கட்டமைப்பதில் முக்கிய பங்காற்றி வரும், திறமைமிக்க பட்டயக் கணக்காளர்கள் சமூகம் குறித்து இந்தியா பெருமைப்படுகிறது” என்று அவர் மேலும் கூறியுள்ளார்.
இந்தியாவின் பொருளாதார வளர்ச்சியிலும், மேம்பாட்டிலும் அவர்களது பங்கு அளப்பரியது என்று மத்திய உள்துறை அமைச்சர் திரு அமித் ஷா குறிப்பிட்டுள்ளார்.
(Visitor Counter : 108
பிரதமர் அலுவலகம்
ஆடவர் ஜூனியர் ஆசிய கோப்பையில் வெற்றி பெற்ற இந்திய ஹாக்கி அணிக்கு பிரதமர் வாழ்த்து
ஆடவர் ஜூனியர் ஆசிய கோப்பையில் வெற்றி பெற்ற இந்திய ஹாக்கி அணிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் டுவிட்டரில் கூறியிருப்பதாவது;
"ஆண்களுக்கான ஜூனியர் ஆசியக் கோப்பையில் நமது ஜூனியர் அணி சிறப்பான வெற்றியைப் பெற்றதற்கு மனமார்ந்த வாழ்த்துக்கள். அவர்களின் வெற்றி, நமது இளைஞர்களின் வளர்ந்து வரும் திறமையையும் உறுதியையும் பிரதிபலிக்கிறது. அவர்கள் இந்தியாவை மிகவும் பெருமைப்படுத்தியுள்ளனர்."
தகவல் மற்றும் ஒலிபரப்பு அமைச்சகம்
உலகின் வளர்ச்சி என்ஜினாக இந்தியா திகழ்வதற்கு, நாட்டின் வளர்ச்சி என்ஜினாக இளைஞர்கள் இருப்பதே காரணம்- மத்திய அமைச்சர் அனுராக் சிங் தாக்கூர்
ஹிஸாரில் உள்ள ஓம் ஸ்டர்லிங் க்ளோபல் பல்கலைக்கழகத்தில், இதழியல் மற்றும் மக்கள் தொடர்பியல் துறையின் சமூதாய வானொலி நிலையம் 90.0 பவ்யாவாணியை மத்திய தகவல் ஒலிபரப்பு, இளைஞர் நலன் மற்றும் விளையாட்டுத் துறை அமைச்சர் திரு. அனுராக் சிங் தாகூர் தொடங்கி வைத்தார்.
இளைஞர்கள், திறமை மிக்கவர்களாக, புதிய கண்டுபிடிப்புகளை உருவாக்குபவர்களாக, வலிமையான பிணைப்பைப் கொண்டிருப்பவர்களாக இருப்பதன் மூலம் நாட்டின் வளர்ச்சி என்ஜினாகத் திகழ்கின்றனர் என்றார். இதன்மூலம், உலகின் வளர்ச்சி என்ஜினாக இந்தியா விளங்க வித்திடுவதாகவும் பெருமிதம் தெரிவித்தார்.
பன்முக அணுகுமுறை மூலம் முழுமையான கற்றல் அனுபவத்தை மத்திய அரசின் புதிய தேசியக் கல்விக் கொள்கை வழங்கும் எனக் குறிப்பிட்ட அவர், கல்வியே நாட்டின் வளர்ச்சிக்கு முதுகெலும்பாகத் திகழ்வதாகவும் கூறினார். இந்தியா உலகின் 3-வது மிகப்பெரிய ஸ்டாட்-அப் நிறுவனங்களைக் கொண்ட நாடாகத் திகழ்கிறது என்றார்.
தொடர்ந்து, அங்குள்ள ஓம் ஸ்டெர்லிங் க்ளோபல் பல்கலைக்கழகத்தில் நடைபெற்ற பட்டமளிப்பு விழாவில் திரு. அனுராக் சிங் தாகூர் சிறப்பு விருந்தினராகக் கலந்துகொண்டு, உரையாற்றினார்.
அப்போது பல்கலைக்கழகங்கள் மற்றும் கல்வி நிறுவனங்களில் விளையாட்டு உள்கட்டமைப்பு வசதிகளை மேம்படுத்த வேண்டும் என வலியுறுத்திய அவர், இளைஞர்கள், ஃபிட் இந்தியா இயக்கத்தில், துடிப்புடன் தங்கள் பங்களிப்பைச் செலுத்த வேண்டும் எனவும் கேட்டுக்கொண்டார். ஜி20 நாடுகளுக்கு இந்தியா தலைமைவகிக்கும் நிகழ்ச்சியில், இளைஞர் மாநாடும் நடத்தப்படும் என்றார். நாடு முழுவதும் இளைஞர்களை முன்னிறுத்தும், 750 இளைஞர் உரையாடல் நிகழ்ச்சிகள் நடத்தப்படும் என திரு அனுராக் சிங் தாகூர் குறிப்பிட்டார்.
இந்த பட்டமளிப்பு விழாவில், 815 மாணவர்கள் பட்டங்களையும், 184 மாணவர்கள் பட்டயப்படிப்புக்கான பட்டங்களையும் பெற்றார்.
இதையடுத்து, ஹிஸாரில் உள்ள அகில இந்திய வானொலி நிலையம் மற்றும் தூர்தர்சன் கேந்திராவிற்குச் சென்ற மத்திய அமைச்சர், அதன் பணிகளையும் ஆய்வு மேற்கொண்டார்.
பிரதமர் அலுவலகம்
ஆடவர் இரட்டையர் பிரிவு டென்னிஸ் போட்டியில் தங்கம் வென்ற ரோஹன் போபண்ணா, திவிஜ் ஷரன் ஆகியோருக்கு பிரதமர் பாராட்டு
இந்தோனேஷியாவில் உள்ள ஜகார்த்தா – பாலெம்பாங்-கில் நடைபெறும் 18-ஆவது ஆசிய விளையாட்டுப் போட்டிகளின் ஆடவர் இரட்டையர் பிரிவு டென்னிஸ் ஆட்டத்தில் தங்கம் வென்ற ரோஹன் போபண்ணா, திவிஜ் ஷரன் ஆகியோருக்கு பிரதமர் திரு. நரேந்திர மோடி பாராட்டு தெரிவித்துள்ளார்.
“ரோஹன் போபண்ணாவும், திவிஜ் ஷரனும் விளையாடும்போது மிகச் சிறந்த டென்னிஸ் ஆட்டத்தை எதிர்பார்க்கலாம். ஆடவர் இரட்டையர் பிரிவில் அவர்களுக்கு தங்கப்பதக்கம் கிடைத்தது மிகவும் தகுதியானது. இந்த விளையாட்டு வீர்ர்களுக்கு வாழ்த்துக்கள்.” என்று பிரதமர் கூறியுள்ளார்.
(
பாதுகாப்பு அமைச்சகம்
பெங்களூருவில் ஏரோ இந்தியா 2023-ஐ தொடங்கி வைத்த பிரதமர் திரு நரேந்திர மோடி, நினைவு அஞ்சல் தலையை வெளியிட்டார்
பாதுகாப்புத் தளவாட உற்பத்தி மையமாக மாறவிருக்கும் இந்தியாவின் பயணத்தின் ஒரு பகுதியாக இருக்குமாறு ஏரோ இந்தியா பங்கேற்பாளர்களுக்கு திரு ராஜ்நாத் சிங் அழைப்பு விடுத்தார்
பெங்களூருவின் யெல கங்காவில் உள்ள விமானப்படை தளத்தில் ஆசியாவின் மிகப்பெரிய வான்வெளி கண்காட்சியான ஏரோ இந்தியா 2023-ஐ பிரதமர் திரு நரேந்திர மோடி 2023, பிப்ரவரி 13 அன்று தொடங்கிவைத்தார். இந்த நிகழ்வில், நினைவு அஞ்சல் தலை ஒன்றையும் பிரதமர் வெளியிட்டார்.
இந்த நிகழ்வில் பங்கேற்றுப் பேசிய பாதுகாப்பு அமைச்சர் திரு ராஜ்நாத் சிங், உலகின் அரசியல் மற்றும் பொருளாதார வரைப்படத்தில் இந்தியாவை இடம்பெறச் செய்து வழிகாட்டி வரும் பிரதமர் திரு நரேந்திர மோடிக்கு பாராட்டு தெரிவித்தார். நாட்டின் தொழில் துறை மற்றும் பொருளாதார வளர்ச்சிக்கான தெளிவான அவரின் உறுதிப்பாடு பற்றியும் பாதுகாப்புத்துறை அமைச்சர் எடுத்துரைத்தார்.
வணிகத்திற்கு உகந்த சூழ்நிலையையும், விலையில் போட்டித் தன்மையையும் கொண்டிருப்பதன் காரணமாக பொருள் உற்பத்தித் துறையில் மிக முக்கியமானதாக இந்தியா மாறி வருகிறது என்று அவர் கூறினார். நமது பிரதமரின் தொலைநோக்குப் பார்வை மற்றும் உறுதி காரணமாக உலகில் ஐந்தாவது பெரிய பொருளாதாரமாக இந்தியா மாறியுள்ளது. அடுத்த 4-5 ஆண்டுகளுக்குள் 3-வது பெரிய பொருளாதாரமான மாறுவதற்கான வாய்ப்பு அதிகமாக உள்ளது. சர்வதேச தளங்களில் இந்தியாவின் வளர்ந்து வரும் சக்தி அதன் ஜி20 தலைமைத்துவத்திலும் பிரதிபலிக்கிறது என்று அவர் கூறினார்.
ஏரோ இந்தியாவின் 14-வது நிகழ்வில் பல்வேறு நாடுகளிலிருந்து பங்கேற்றிருக்கும் பாதுகாப்பு அமைச்சர்கள், முப்படைகளின் தளபதிகள், தலைமை நிர்வாக அதிகாரிகள், அலுவலர்கள், பிரதிநிதிகள் ஆகியோரை திரு ராஜ்நாத் சிங் வரவேற்றார். இந்த 5 நாள் நிகழ்வில் இந்தியாவிலிருந்தும், வெளிநாடுகளிலிருந்தும் 800-க்கும் அதிகமான காட்சியாளர்கள் தங்களின் பொருட்களையும், தொழில்நுட்பங்களையும் காட்சிப்படுத்துவதை அவர் பாராட்டினார். இந்தியாவின் வளர்ந்து வரும் வணிக ஆற்றலில் உள்நாட்டு மற்றும் உலகளாவிய வணிக சமூகத்திற்கு புதிய நம்பிக்கைக்கு சான்றாக இந்த மகத்தான பங்களிப்பு இருப்பதாக அவர் குறிப்பிட்டார்.
பிரமாண்டமான வகையில், இந்த நிகழ்வுக்கு ஏற்பாடு செய்துள்ள கர்நாடக முதலமைச்சர் திரு பசவராஜ் பொம்மையை பாதுகாப்பு அமைச்சர் பாராட்டினார். தொழில் மயமாதலில் கர்நாடகா முன்னணியில் இருப்பதாக குறிப்பிட்ட அவர், இந்தியாவின் பொருளாதார வளர்ச்சிக்கு பங்களிப்பு செய்யும் மிக முக்கியமான மாநிலங்களில் ஒன்றாகவும் கர்நாடாக இருப்பதாக கூறினார்.
கர்நாடக ஆளுநர் திரு தாவர் சந்த் கெலாட், முதலமைச்சர் திரு பசவராஜ் பொம்மை, மத்திய விமானப் போக்குவரத்துத் துறை அமைச்சர் திரு ஜோதிராதித்ய சிந்தியா, பாதுகாப்புத் துறை இணையமைச்சர் திரு அஜய்பட் உள்ளிடோர் இந்த நிகழ்வில் பங்கேற்றனர்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1898656
கப்பல் போக்குவரத்து அமைச்சகம்
சாகர்மாலா திட்டத்தின் நிலவரம் : தமிழகத்தில் செயல்படுத்தப்படும் திட்டங்கள்
மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த துறைமுகங்கள், கப்பல் மற்றும் நீர்வழிகள் அமைச்சர் திரு சர்பானந்த சோனோவால் கீழ்காணும் தகவல்களை வழங்கினார்.
சாகர்மாலா திட்டத்தின் ஒரு பகுதியாக, 800-க்கும் மேற்பட்ட திட்டங்கள் சுமார் ரூ 5.48 லட்சம் கோடியில் செயல்படுத்த அடையாளம் காணப்பட்டுள்ளன. தற்போதுள்ள துறைமுகங்கள் மற்றும் முனையங்களின் நவீனமயமாக்கல், புதிய துறைமுகங்கள், முனையங்கள், சுற்றுலா மையங்கள், துறைமுக இணைப்பு மேம்பாடு, உள்நாட்டு நீர்வழிகள், கலங்கரை விளக்கங்கள் சுற்றுலா, துறைமுகத்தைச் சுற்றியுள்ள பகுதிகளில் தொழில்மயமாக்கல், திறன் மேம்பாடு, தொழில்நுட்ப மையங்கள் போன்ற பல்வேறு வகைகளைச் சேர்ந்த திட்டங்கள் இவற்றில் அடங்கும்.
ஜவஹர்லால் நேரு துறைமுகத்தில் சிறப்புப் பொருளாதார மண்டலம், தீன்தயாள் துறைமுகம் மற்றும் பாரதீப் துறைமுகத்தில் ஸ்மார்ட் தொழில்துறை துறைமுக நகரம் மற்றும் வ உ சிதம்பரனார் துறைமுகப் பகுதியில் கடலோர வேலைவாய்ப்புப் பிரிவு ஆகியவை சாகர்மாலா திட்டத்தின் ஒரு பகுதியாகும்.
ரூ 1,25,776 கோடி மதிப்பீட்டிலான புதிய துறைமுகங்களின் வளர்ச்சி தொடர்பான 14 திட்டங்களும் சாகர்மாலா திட்டத்தின் ஒரு பகுதியாகும். ஆந்திரப் பிரதேசம், மகாராஷ்டிரா, குஜராத், கர்நாடகா, அந்தமான் & நிக்கோபார் தீவுகள் மற்றும் தமிழ்நாடு உள்ளிட்ட கடலோர மாநிலங்கள் / யூனியன் பிரதேசங்களில் இந்தத் திட்டங்கள் பரவியுள்ளன. மாநிலக் கடல்சார் வாரியங்கள் மற்றும் பெரிய துறைமுகங்கள் போன்றவற்றால் திட்டங்கள் செயல்படுத்தப்பட உள்ளன.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1809581
PIB Headquarters
ரூ.21 லட்சம் மதிப்பிலான 615 கிராம் தங்கம் சென்னை விமான நிலையத்தில் பறிமுதல்
சென்னை விமான நிலையத்தில் திருவனந்தபுரத்திலிருந்து ஏர் இண்டியா விமானத்தில் வந்திறங்கிய கேரளாவைச் சேர்ந்த வைஷ்ணவ்  என்பவரை விமானநிலைய சுங்கத்துறை புலனாய்வு அதிகாரிகள் இடைமறித்து சோதனை செய்தனர். அவரிடம் தொடர்ந்து விசாரணை நடத்தியதில் தனது மலக்குடலில் ரப்பர் இழையால் தங்கத்தை மறைத்து கடத்தி வந்ததை ஒப்புக்கொண்டார். இதையடுத்து, ரூ.21 லட்சம் மதிப்பிலான 615 கிராம் தங்கம் அவரிடமிருந்து பறிமுதல் செய்யப்பட்டது.
இதுகுறித்து தொடர்ந்து விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
புவிசார்ந்த இடையூறுக்கான மேலாண்மை: மத்திய சாலைப் போக்குவரத்து, நெடுஞ்சாலை அமைச்சகம்-டிஆர்டிஓ புரிந்துணர்வு ஒப்பந்தம்
தொழில்நுட்பப் பரிமாற்றம், புவிசார்ந்த இடையூறுக்கான நிலையான மேலாண்மை ஒத்துழைப்பு ஆகியவற்றிற்காக மத்திய சாலைப் போக்குவரத்து, நெடுஞ்சாலை அமைச்சகமும், பாதுகாப்பு அமைச்சகத்தின் பாதுகாப்பு ஆராய்ச்சி மேம்பாட்டு நிறுவனமும் , புதுதில்லியில் இன்று ஓர் புரிந்துணர்வு ஒப்பந்தத்தில் கையெழுத்திட்டுள்ளன. மத்திய சாலைப் போக்குவரத்து, நெடுஞ்சாலை அமைச்சகத்தின் செயலாளர் திரு கிரிதர் அரமானே, டிஆர்டிஓவின் செயலாளர் டாக்டர் சதீஷ் ரெட்டி ஆகியோர் இந்த புரிந்துணர்வு ஒப்பந்தத்தில் கையெழுத்திட்டனர்.
பனிச்சரிவுக்கான ஒருங்கிணைந்த திட்டம்/ நமது நாட்டின் பனிப் பிரதேசங்களில் ஏற்படும் நிலச்சரிவுகளிலிருந்து பாதுகாப்பதற்கு சுரங்கம் அமைப்பதற்கான ஆய்வுகள், உயர்கோபுரப் பாலங்கள், பல்வேறு பனிச்சரிவுகளுக்கான திட்டங்கள், வடிவமைப்புகள் போன்ற நடவடிக்கைகளை மேற்கொள்வது/ நிலச்சரிவுகளை கட்டுப்படுத்துவதற்கான கட்டமைப்பிற்குத் தேவையான திட்ட முன்மொழிவுகளை தயாரித்தல்/சுரங்கங்கள் பற்றிய புவியியல், புவிதொழில்நுட்பம், நிலப்பரப்பு படிமமாக்கம் போன்ற அம்சங்கள் அடங்கிய விரிவான திட்ட அறிக்கையைத் தயாரித்தல் போன்ற துறைகளில் மத்திய சாலைப் போக்குவரத்து, நெடுஞ்சாலை அமைச்சகமும் டிஆர்டிஓவும் பரஸ்பர ஒத்துழைப்பு வழங்கும். நிலச்சரிவு போன்ற இயற்கை பேரிடர்களால் தேசிய நெடுஞ்சாலைகளில் சாலைப் பயணிகளின் பாதுகாப்பை உறுதிப்படுத்துவதற்காக இந்த முன்முயற்சி மேற்கொள்ளப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1690335
ஆயுஷ்
குணப்படுத்துவராக மகாத்மா காந்தியை தேசிய இயற்கை மருத்துவ மையம் நினைவுகூர்கிறது
மகாத்மா காந்தியால் 1945-ம் ஆண்டில் தொடங்கப்பட்ட அகில இந்திய இற்கை மருத்துவ பவுண்டேஷன் அறக்கட்டளையின் இல்லமாக இருந்த இது, இப்போது ஆயுஷ் அமைச்சகத்தின் கீழ் புனேவில் செயல்படும் தேசிய இயற்கை மருத்துவ மையமாக இருக்கிறது. இந்த மையம் மகாத்மா காந்தி மனிதகுலத்துக்கு செய்த பங்களிப்புகளுக்கு நன்றி செலுத்தும் வித த்தில் காந்தியின் 151வது ஆண்டு பிறந்த தினத்தை கடைபிடித்தது.
ஏற்கனவே கூறியபடி, எம்ஐஎன் முயற்சியில் பெரும் தொடராக 48 இணைய கருத்தரங்குகள் உடல் நலம், உணவு மற்றும் ஊட்டசத்து குறித்த மகாத்மா காந்தியின் எண்ணங்களில் பொது ஆர்வத்தை மீண்டும் தூண்டும் வகையில் காந்தி ஜெயந்தி அன்று தொடங்கின. முதல்வாரம், இந்த பெரும் தொடர் இணைய கருத்தரங்கில், அப்போதைய காலகட்டத்தின் அவரது எண்ணங்கள் இந்த காலகட்டத்துக்கும் ஏற்றதாக இருக்கும் வகையிலான மகாத்மா காந்தியின் எண்ணங்களின் சில அம்சங்களை உள்ளடக்கியதாக இருந்தது. இதனை பொதுமக்கள் ஆர்வத்துடன் வரவேற்றனர்.
‘வாழும் காந்தி பொதுமக்களுக்கான நினைவுகள்’ என்ற தொடக்க நிகழ்வுடன் அக்டோபர் 2-ம் தேதி எம்ஐஎன்-னின் காந்தி ஜெயந்தி நிகழ்வுகள் தொடங்கின. தொடக்க விழா, புனேவில் உள்ள எம்ஐஎன் அமைப்பின் ஆளுகைக்கு உட்பட்ட கடவுளின் சேவர்கள் சொசைட்டி என்ற உறுப்பினர் அமைப்பு, அகில இந்திய இயற்கை மருத்துவ பவுண்டேஷன் அறக்கட்டளையின் உறுப்பினர் திரு.லால் கன்ஷானியால் தொடங்கப்பட்டது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்: https://pib.gov.in/PressReleasePage.aspx?PRID=1663641
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 136.66 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 84,565; இது கடந்த 569 நாட்களில் மிகக் குறைந்த அளவாகும்
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் குறைந்து தற்போது 0.24 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
குணமடைந்தோர் விகிதம் தற்போது 98.38 சதவீதம்; 2020 மார்ச் மாதத்திற்கு பின் இது மிக அதிகமான அளவாகும்.
கடந்த 24 மணி நேரத்தில் 8,706 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,41,71,471 என அதிகரித்துள்ளது. கடந்த 24 மணி நேரத்தில் 7,145 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.57, இது கடந்த 75 நாட்களாக 2 சதவீதத்துக்கும் குறைவாக உள்ளது.
வாராந்திர பாதிப்பு விகிதம் 0.62 ஆகும். இது கடந்த 34 நாட்களில் 1 சதவீதத்துக்கும் குறைவாக உள்ளது.
இதுவரை மொத்தம் 66.28 கோடி கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1782898
குடியரசுத் தலைவர் செயலகம்
பஞ்சாப் பொறியியல் கல்லூரியின்  நூற்றாண்டு விழாவில் கலந்து கொண்ட குடியரசுத் தலைவர், பிஇசி போன்ற நிறுவனங்கள் நாட்டை கட்டமைப்பதாக புகழாரம்
பஞ்சாப் பொறியியல் கல்லூரி  போன்றவை வெறும் கல்வி நிறுவனங்கள் மட்டுமல்ல, தேசத்தை கட்டியெழுப்பும் மையங்கள் என்று குடியரசுத் தலைவர் திரு ராம்நாத் கோவிந்த் கூறினார்.
சண்டிகரில் இன்று  நடைபெற்ற பிஇசி நூற்றாண்டு விழா கொண்டாட்டத்தில் பேசிய அவர், நாட்டின் தேவைகளை பூர்த்தி செய்யும் வகையில் பிஇசி எப்போதும் உயர்ந்து விளங்குவதாக கூறினார். 1960-களின் முற்பகுதியில், நமது நாட்டுக்கு விமானவியல் பொறியாளர்களின் சேவை தேவை என்று உணர்ந்த இந்திய விமானப்படை பிஇசி-யை அணுகிய போது, மற்ற துறைகளிலிருந்த மாணவர்களை ஏரோநாட்டிக்கல் சிறப்புப் படிப்பின் இறுதியாண்டுக்கு மாற்றியதன் மூலம் அவசரத் தேவை உடனடியாக பூர்த்தி செய்யப்பட்டது.
பிஇசி-க்கு வரும் இளம் மாணவர்கள் திறமையானவர்களாகவும், புதுமைகளுக்கு தயாராகவும் இருப்பதாக குடியரசுத் தலைவர் கூறினார். கொவிட்-19 பெருந்தொற்றின் சவாலான காலங்களில், தனிமைப்படுத்தப்பட்ட வார்டுகளுக்குச் சென்று நோயாளிகளுக்கு உணவு, மருந்து மற்றும் பிற பொருட்களை வழங்கக்கூடிய ரோபோக்களை பிஇசி மாணவர்கள் உருவாக்கியுள்ளனர் என்பதை அவர் மகிழ்ச்சியுடன் குறிப்பிட்டார்.
சமுதாய சேவைக்கான புதுமையின் அற்புதமான எடுத்துக்காட்டு இது என்று கூறிய அவர், கொவிட் தொடர்பான ஆராய்ச்சிக்காக இந்த நிறுவனத்தில் இருந்து இரண்டு காப்புரிமை விண்ணப்பங்கள் தாக்கல் செய்யப்பட்டுள்ளன என்பதையும் மகிழ்ச்சியுடன் குறிப்பிட்டார்.
கண்மூடித்தனமான கற்றலை ஒதுக்கி வைத்துவிட்டு கல்வியில் ஆராய்ச்சி என்ற சிந்தனையை ஊக்குவிக்க வேண்டிய காலகட்டத்தில் இன்று நாம் இருக்கிறோம் என குடியரசுத் தலைவர் தெரிவித்தார். நமது புதிய தேசியக் கல்விக் கொள்கை, ஆராய்ச்சி மற்றும் மேம்பாட்டை ஊக்குவிப்பதால், நம் அனைவருக்கும் வழிகாட்டும் வெளிச்சமாக திகழ்கிறது என்று அவர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1772364